**Telki község**

**Önkormányzata**

**Előterjesztés**

**Önkormányzati tulajdonú bölcsődei ellátást nyújtó intézmények fejlesztésének támogatása Pest megyében**

**PM\_BOLCSODEFEJLESZTES\_2018**

**Az előterjesztés mellékletei:** 1 db

**Az előterjesztést tárgyalja**: Pénzügyi Bizottság,

**Az előterjesztés elfogadása**: egyszerű többségű szavazatot igényel.

**Az előterjesztés tárgyalásának módja**: nyílt ülés

Az államháztartásról szóló 2011. évi CXCV. törvény 36. § (4c) bekezdés a) pontja, valamint a Pest megye Területfejlesztési Koncepciója 2014-2030 és Pest megye Területfejlesztési Programja 2014- 2020 megvalósításához nyújtandó célzott pénzügyi támogatás felhasználásának feltételrendszeréről szóló 1517/2016. (IX. 23.) Korm. határozat alapján a Pénzügyminisztérium (a továbbiakban: PM), mint Támogató pályázatot hirdet a Pest megye területén működő és újonnan létrehozandó önkormányzati tulajdonú bölcsődei ellátást nyújtó intézmények (bölcsőde, mini bölcsőde) fejlesztésének támogatására (a továbbiakban: Pályázati Kiírás).

A pályázat fő célja a települési önkormányzatok számára bölcsődei és mini bölcsődei férőhelyek bővítését célzó komplex fejlesztések támogatása, így új bölcsődei, mini bölcsődei intézmény létrehozása, valamint meglévő bölcsődei, mini bölcsődei férőhelyek további bővítése, átalakítása.

A Pályázat lehetőséget biztosít a települési önkormányzatok számára:

- új bölcsődei, mini bölcsődei intézmény létrehozására (új épületben, vagy korábban bölcsődei célra működtetett épület újranyitásával, vagy nem bölcsődei funkciót betöltő épület átalakításával);

- a már működő, önkormányzati tulajdonban lévő bölcsődeépület átalakításával további férőhelyek kialakítására.

A gyermekek védelméről és a gyámügyi igazgatásról szóló 1997. évi XXXI. Törvény (a továbbiakban: Gyvt.) módosítása értelmében **egységes szabályozás** lép életbe a gyermekek napközbeni ellátására vonatkozóan.

A Gyvt. 2017. január 01. napjától hatályos **94. §** (3) és (3a) bekezdése szerint az a települési önkormányzat, fővárosban a kerületi önkormányzat, amelynek területén

a) tízezernél több állandó lakos él, bölcsődét,

b) húszezernél több állandó lakos él, az a) pontban meghatározottak mellett gyermekek átmeneti otthonát,

c) harmincezernél több állandó lakos él, az a) és b) pontokban meghatározottak mellett családok átmeneti otthonát, köteles működtetni.

(3a) Ha a bölcsődei ellátásra **az adott településen legalább öt gyermek tekintetében igény jelentkezik,** **vagy** **a település** - jogszabályban meghatározottak szerint megállapított - **3 év alatti lakosainak száma meghaladja a 40 főt,** a (3) bekezdés a) pontja alá nem tartozó települési önkormányzat **köteles gondoskodni a gyermekek bölcsődei ellátásáról** a 42. § (2) bekezdése szerinti bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.

Bölcsődei ellátás keretében a gyermek **húszhetes korától** nevelhető és gondozható

*a) az óvodai nevelésre nem érett gyermek esetén a (2) bekezdésben meghatározott időpontig,*

*b) a sajátos nevelési igényű gyermek esetén a (3) bekezdésben meghatározott időpontig,*

*c) az a) és b) pont alá nem tartozó gyermek esetén, ha a harmadik életévét*

*ca) január 1-je és augusztus 31-e között tölti be, az adott év augusztus 31-éig,*

*cb) szeptember 1-je és december 31-e között tölti be, a következő év augusztus 31-éig, ha a szülő, törvényes képviselő nyilatkozik arról, hogy a gyermek napközbeni ellátását eddig az időpontig bölcsődei ellátás keretében kívánja megoldani.*

Ha a gyermek harmadik életévét betöltötte, de testi vagy értelmi fejlettségi szintje alapján még nem érett az óvodai nevelésre, és óvodai jelentkezését az orvos nem javasolja, bölcsődei ellátás keretében gondozható, nevelhető a gyermek negyedik életévének betöltését követő augusztus 31-éig.

A bölcsődei ellátásban a sajátos nevelési igényű gyermek annak az évnek az augusztus 31. napjáig vehet részt, amelyben a hatodik életévét betölti.

A bölcsödében, egy bölcsődei csoportban legfeljebb tizenkét gyermek nevelhet, gondozható, kivéve, ha a bölcsődei csoportban

1. *valamennyi gyermek betöltötte a második életévét ( ilyen esetben 14 gyermek ) vagy*
2. *sajátos nevelési igényű gyermeket is nevelnek.*

Amennyiben a bölcsődei csoportban

*- egy sajátos nevelési igényű gyermeket látnak el, legfeljebb tíz gyermek*

*- kettő sajátos nevelési igényű gyermeket látnak el, legfeljebb nyolc gyermek*

*-három-hat sajátos nevelési igényű gyermeket látnak el, legfeljebb hat gyermek nevelhető. gondozható.*

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94.§. (3) és (3a) bekezdése alapján az önkormányzatok számára 2019.janauár 1-től kötelező a bölcsődei ellátás biztosítása. Telki község Önkormányzata a bölcsődei ellátás biztosítási kötelezettséget a Csibe Bölcsőde Nonprofit Kft-vel kötendő feladat ellátási szerződés útján kívánja biztosítani. Az ellátási szerződés értelmében az önkormányzat 10 férőhelyet biztosít az igénylők részére.

A kötelező feladat ellátás biztosításával egyidejűleg jelent meg a jelen pályázat.

A pályázat keretében 4.500.000.000.- Ft támogatási keret áll rendelkezésre pályázati forrásként.

A meghirdetett pályázat keretében bölcsőde építés esetében **minimum 60 millió**, **maximum 400 milliós** támogatás nyújtható, de **férőhelyenként legfeljebb 8 millió forint.**

A támogatás maximális intenzitása függ a Pályázó egy lakosra jutó adóerő-képességétől az alábbiak szerint:

A pályázat szempontjából az adóerő -képesség Magyarország 2018. évi központi költségvetéséről szóló 2017.évi C. törvény 2. melléklet 1. 1. c) pontja szerinti adóerő -képességet jelenti.

|  |  |
| --- | --- |
| **A pályázó település 2017. évi adóerő**  **képessége** | **Az elérhető támogatási intenzitás maximális**  **mértéke** |
| 0- 20.000 forint/lakos | 95% |
| 20.001 -50.000forint/lakos | 85% |
| 50.001 forint/lakos felett | 70% |

Telki község adóerő képessége a pályázat benyújtásához figyelembe vett időszak tekintetében **19.357.- Ft**, tehát pályázat benyújtása esetén **95 %-os támogatási intenzitással** lehet számolni.

**Saját forrás mértéke 5 %.**

A pályázati felület 2018.szeptember 10-én nyílik meg, a pályázatok beadása ekkortól lehetséges.

A pályázatok elbírálási határideje a pályázat befogadását követő 120 nap.

A beruházásnak a Támogatási szerződés hatálybalépését követő tizennyolc hónapon belül meg kell valósulnia.

**A pályázat indokoltsága**

Telki lakosságszáma, ezen belül a 0-3 éves korú lakosság száma: kb 120 fő, a 0-6 éves korú gyermekek száma 309 fő.

A rendelkezésre álló demográfia adatok alapján:

2018.08.08.-2017.08.31. 34 fő

2017.08.31.-2016.09.01. 44 fő

2016.08.31.-2015.09.01. 42 fő

2015.08.31.-2014.09.01. 55 fő

2014.08.31.-2013.09.01. 74 fő

2013.08.31.-2012.08.01. 60 fő

Alapító okirat szerint az óvodai maximális gyermeklétszám: 193 fő

Jelenlegi óvoda létszám: 161 fő.

2018.szeptember 1-től felvett gyereklétszám: 47 fő, iskolába menő gyerekek száma:

Telki Község Önkormányzata 2011.évben új óvodát épített a településen. Az új óvoda 2011. szeptemberében került átadásra. Az Tengelice utcai óvoda (három óvodai csoportszoba; tornaszoba; melegítőkonyha,összesen 825 m2) engedélyezési szintű tervdokumentációjának elkészítésére 2009 decemberében a Varga Tamás DLA felelős vezető tervező által vezetett V.T. Arch Kft. kapott megbízást. Az engedélyezési terveket az oktatási intézmények tervezési előírásaira vonatkozó szabvány és pedagógiai szakmai program alapján készítették.

Az elkészült tervek alapján az intézmény megvalósítását két ütemben tervezték megvalósítani. Első ütemben a két óvodai csoportszoba, melegítőkonyha és hozzá kapcsolódó kiszolgáló helyiségek ( összesen: 589 m2 ) második ütemben pedig az I. szakaszban megvalósult szabadon álló, földszintes épülethez kapcsolódó épületrész (összesen 236 m2 hasznos alapterület), mely magában foglalja 1 óvodai csoport szoba, 1 tornaszoba ( funkcióváltást követően csoportszoba ) kiszolgáló helyiségek , logopédiai, szülői fogadó szoba megvalósítását.

Az építési engedély a megvalósítást I. és II. szakaszra bontotta. Az első szakaszú beruházás 2010.évben elkészült. A második ütemre az önkormányzat az elmúlt években több alkalommal is pályázatot nyújtott be. A legutóbb benyújtott VEKOP pályázaton benyújtott pályázat tartaléklistán van.

A bölcsődei ellátás kötelező önkormányzati feladattá válásával az önkormányzatnak hosszú távon kell gondolkodni a feladat ellátásról.

A képviselő-testület döntött arról, hogy a bölcsődei feladatellátást a Csibe Bölcsi Nonprofit Kft-vel kötött ellátási szerződés alapján biztosítja. 2018.október 1-től 10 férőhelyet biztosít a magánintézmény a bölcsődei ellátásra.

Amennyiben az önkormányzat az önálló intézmény létrehozásában gondolkodik, akkor a feladat ellátás esetén az önkormányzatnak meg kell teremteni a szükséges tárgyi infrastruktúrát, ami egy új ingatlan megvalósítása. Adja magát a lehetőség, hogy a Tengelice utcai óvoda II. ütemének átgondolásával, az eredeti óvoda bővítési koncepció elvetésével, az épület áttervezésével közös épületben kerüljön elhelyezésre a két intézmény.

A képviselő-testületnek a pályázaton történő döntést követően tervezői megbízást kell kiadnia az építési engedélyes tervdokumentáció kialakításához.

A V.T. Arch Kft-től, mint a meglévő óvoda épület tervezőjétől az önkormányzat ajánlatot kért a meglévő óvoda II. ütem terveinek átdolgozására bölcsőde kialakítása céljából.

Az előzetes egyeztetések alapján az áttervezés egy kb. 320-350 m2 alapterületű bővítménnyel ( 2 db bölcsődei szoba +egyéb kiszolgáló helyiségek ) számol a bölcsőde kialakításánál.

A V.T.Arch Kft-től kapott tervezési ajánlat az engedélyes tervek elkészítésére 4.300.000.- Ft+Áfa

A pályázat benyújtásához szükséges építési engedélyezési tervdokumentáció elkészítéséhez a pályázat rövid határideje miatt a tervezői megbízás azonnali kiadása szükséges.

A pályázat az építési beruházás megvalósítására, illetve a vonatkozó jogszabályokban előírt kötelező (minimális) eszközök, felszerelések beszerzésére és egyéb járulékos költségekre fordítható.

Telki, 2018. augusztus 7.

Deltai Károly

polgármester

**Telki Község**

**Önkormányzat**

**Képviselő-testülete**

**/2018. (VIII..) Öh. számú**

**Határozata**

**Önkormányzati tulajdonú bölcsődei ellátást nyújtó intézmények fejlesztésének támogatása Pest megyében**

**PM\_BOLCSODEFEJLESZTES\_2018**

**pályázat benyújtásáról**

Telki község Képviselő-testülete úgy határozott, hogy pályázatot nyújt be az Önkormányzati tulajdonú bölcsődei ellátást nyújtó intézmények fejlesztésének támogatása Pest megyében PM\_BOLCSODEFEJLESZTES\_2018 című pályázati felhívásra a Telki Tengelice u. 3. alatti Óvoda épülete ( 1348/1 hrsz. ) bővítéseként megvalósítandó Bölcsőde építésre.

A képviselő-testület felhatalmazza a polgármestert a tervezési szerződés kiadására a ………………… részére ……………………… Ft+Áfa összegben.

Felhatalmazza a polgármestert a pályázati dokumentáció összeállítására és a képviselő-testületi tárgyalásra történő előkészítésére.

**Felelős:** Deltai Károly polgármester

**Határidő:** Pályázat benyújtása: 2018.szeptember 10.